Titokzatos térkép: 2035-re visszacsatolják a Vajdaságot és Erdélyt
Újra felbukkant a külföldi hírportálokon annak a térképnek a híre, amelyet állítólag orosz és amerikai titkosszolgálatok készítettek arról, milyenek lesznek Európa határai 2035-ben. A komolyan nem vehető anyag szerint Magyarország visszakaphatja Erdély és a Vajdaság egy részét.
A 2035-ös képzeletbeli Európa-térkép szerint Magyarország területe különös módon növekedne, mivel Románia románok lakta részei kerülnének az országhoz, Székelyföld viszont nem - közölte a bumm.sk magyar nyelvű szlovákiai hírportál.

A térkép szerint Vajdaság is visszakerülne Magyarországhoz, ahol szintén kisebbséget alkotnak a magyarok, Csallóköz viszont Szlovákia része maradna. Kárpátalja inkább önállósodna ahelyett, hogy Magyarországhoz csatlakozna.

A titokzatos térkép híre az elmúlt napokban több európai híroldalon is újra felbukkant, pedig már hónapokkal ezelőtt, tavaly júliusban is sok utalás jelent meg róla az interneten.

A beszámolók azonban hivatalos forrást nem emlegetnek, csupán annyit, hogy a gyanús térkép és az elemzés elkészítésében részt vett az amerikai CIA, illetve Samuel Huntington és Zbigniewom Brzezinski politikai szakértők is.

A változások fő oka a beszámolók szerint a hosszan tartó gazdasági válság, és a politikai instabilitás lesz.
Erdély Vajdaság térkép